Ettepaneku eesmärk on tugevdada ELi rannikuvalvesuutlikkust, et reageerida merendusvaldkonna ohtudele ja riskidele, muu hulgas parandades kõigi asjaomaste tsiviil- ja militaarvaldkonna osalejate vahelist koostööd. See aitab vältida jõupingutuste dubleerimist, tagades samas, et peamised osalejad (eelkõige ELi ametid) tegutsevad järjekindlalt ja tõhusalt ning arendavad üheskoos koostoimet. Ettepanekus võetakse arvesse vajadust omada merenduse üle suuremat kontrolli, piirates samal ajal liikmesriikide ja ELi haldusasutuste töökoormust.

Käesoleva algatuse eesmärk on parandada liikmesriikide asjaomaste ametiasutuste, ELi ametite ja muude rannikuvalveülesandeid täitvate asutuste vahelist koostööd ja kooskõlastamist eesmärgiga luua Euroopa rannikuvalvesuutlikkus/-süsteem. Põhiprobleem on see, et rannikuvalveülesannete, näiteks piirikontrolli, otsingu- ja päästetööde, kalanduskontrolli, saaste kontrolliga jne tegeleb praegu rohkem kui 300 liikmesriikide asutust, mille tegevus ei ole alati hästi kooskõlastatud isegi riigi tasandil. Edendades rannikuvalveülesandeid täitvate asutuste koostööd ja kooskõlastamist, on käesolev ettepanek täielikus kooskõlas ELi rände- ning transpordi- ja liikuvuspoliitikaga.

Käesolev ettepanek on kooskõlas kalanduskontrollipoliitikaga, mille eesmärk on toetada ühise kalanduspoliitika rakendamist, tõhustades ebaseadusliku, teatamata ja reguleerimata kalapüügi vastast võitlust ning ELi tõhusat kalanduskontrollisüsteemi. Ettepanek on kooskõlas ka liidu integreeritud merenduspoliitika arendamise ja rakendamisega ühist kalanduspoliitikat täiendaval viisil. Ettepanek on kooskõlas ka Euroopa Kalanduskontrolli Ameti (EFCA) pädevusega, mis hõlmab ELi integreeritud merenduspoliitika rakendamist ning ebaseadusliku, teatamata ja reguleerimata kalapüügi vastast võitlust.

Käesolev seadusandlik ettepanek on osa komisjoni kavandatud meetmetest, mille eesmärk on tugevdada Euroopa välispiiride kaitset, sealhulgas Euroopa koostööd rannikuvalveülesannete vallas, mis hõlmab ka ettepanekut muuta nõukogu määrust (EÜ) nr 1406/2002, millega luuakse Euroopa Meresõiduohutuse Amet (EMSA), ja ettepanekut nõukogu määruse kohta, millega luuakse Euroopa Piiri- ja Rannikuvalve Amet. Käesolevas ettepanekus sisalduvad sisulised muudatused on identsed muudatustega, mida kavandatakse määrusesse, millega luuakse EMSA, ja kavandatavate sätetega Euroopa rannikuvalvealase koostöö kohta määruse ettepanekus, millega luuakse Euroopa Piiri- ja Rannikuvalve Amet.

Käesoleva seadusandliku ettepaneku eesmärk on tugevdada Euroopa koostööd rannikuvalveülesannete täitmisel, et parandada asjaomaste ELi ametite vahelist koostööd ja kooskõlastamist, et suurendada nende vastavate teenistuste vahelist koostoimet, võimaldades neil osutada rannikuvalveülesandeid täitvatele riiklikele ametiasutustele tõhusamaid ja kulutasuvamaid mitmeotstarbelisi teenuseid.

Kuna kõnealust meedet rakendab EFCA, hinnatakse seda ameti viie aasta töö kohta esitatavas hinnangus, mille järeldused ja soovitused edastab komisjon Euroopa Parlamendile ja nõukogule ning mis avalikustatakse.

•Selgitavad dokumendid (direktiivide puhul)

Ei kohaldata

•Ettepaneku teatavate sätete üksikasjalik selgitus

Praegu vastutab ebaseadusliku, teatamata ja reguleerimata kalapüügi vastases võitluses osalemise eest EFCA. EFCA rahvusvaheline kogemus võitluses ebaseadusliku, teatamata ja reguleerimata kalapüügiga on Euroopa rannikuvalvesuutlikkuse ja piirikontrolli seisukohast määrava tähtsusega, sest selline kalapüük on tihtipeale seotud muu ebaseadusliku tegevusega merel. EFCA on omandanud muu hulgas rahvusvahelise eripädevuse järgmistes valdkondades: riskijuhtimisstrateegiad, võimalike ebaseadusliku, teatamata ja reguleerimata kalapüügiga seotud huvide väljaselgitamine tuhandete püügisertifikaatide analüüsi teel, meetmete kooskõlastamine ja kontroll. Sellega seoses aitab amet aktiivselt kolmandaid riike, pakkudes koolitus- ja suutlikkuse arendamise meetmeid. Tänu oma rahvusvahelistele volitustele on EFCA tänaseks omandanud tugeva oskusteabe ühiste kontrolliplatvormide rakendamise vallas ning hoiab töös ELi ja kolmandate riikide erivõrgustikku. Hiljuti vahetas EFCA Türgiga inspektoreid Vahemerel ning korraldab regulaarselt koolitusseminare, mis toovad kokku ELi ning Albaania, Türgi, Liibanoni, Iisraeli, Egiptuse, Tuneesia, Alžeeria ja Maroko inspektoreid.

1.Määrus hõlmab sellise teabe jagamist, mis on saadud laevaettekannete süsteemidest ning teistest ametite peetavatest või neile kättesaadavatest infosüsteemidest pärinevate andmete koondamisel ja analüüsimisel. See edendab seireandmete jagamist ametite vahel. Tänu sellele saab EFCA rakendada ametitevahelise teabevahetuse süsteeme, algatada kõik seonduvad teostatavusuuringud ning luua alalise andmeteenistuse ja kogu ELi hõlmava andmesõlme. Võttes arvesse oma kogemust kalanduse valdkonnas kohaldatavate seire-, kontrolli- ja järelevalvemeetmetega, lähtudes ühiskasutuskavade ja ELi inspektorite süsteemist, ning korraldades ja laiendades ühisoperatsioone inspektoritega, kellel on eri poliitikavaldkondadega (inimkaubandus, inimsmugeldamine, kalandus, piirivalve, keskkond, ebaseaduslik uimastikaubandus, ebaseaduslik relvakaubandus, laevade ohutus jne) seonduvad volitused, suudab EFCA paremini toetada selliste andmete vahetamist, mis on kogutud tema kontrolli- ja inspekteerimistegevuse raames, mis hõlmab muu hulgas laevaseiresüsteemi ja elektroonilist laevaettekannete süsteemi. Laevaseiresüsteemi andmed saadakse satelliidipõhistest seiresüsteemidest. Nende abil saab igal ajal tuvastada kõigi laevade asukohta reaalajas ning liikumist minevikus. Sellised andmed on väga kasulikud rändekontrolli kontekstis, kuna nende abil saab korraldada piirikontrolli ning otsingu- ja päästeoperatsioone. Nende abil võib avastada kalalaevu, mis peatuvad sadamas, et võtta pardale sisserändajaid. Kuna nimetatud andmed hõlmavad ka laeva kiirust, on võimalik avastada näiteks aeglasemalt sõitvat laeva, kuna selle pardal on suur hulk rändajaid või kuna see veab enda järel teist laeva. Kalurid kasutavad elektroonilisi laevaettekannete süsteeme oma tegevusega seotud andmete elektrooniliseks salvestamiseks ja esitamiseks. Seetõttu on nende alusel võimalik tuvastada ebanormaalset või ebaseaduslikku tegevust, võrreldes konkreetse piirkonna andmeid sarnase tegevuse kohta. Kuna kõnealused andmed hõlmavad ka lossimisdeklaratsiooni, on võimalik teada saada, kus laev sildus ja ebaseaduslikud rändajad pardale võttis.

2.Määrus hõlmab järelevalve- ja sideteenuste osutamist tipptasemel tehnoloogiaga, sealhulgas kosmoses asuva ja maapealse taristuga ning mis tahes platvormile paigaldatud anduritega. See võimaldab ametil institutsionaliseerida riiklike, Euroopa ja rahvusvaheliste partnerite vahelist koostööd. Seega suudab amet arendada seire-, kontrolli- ja järelevalvega seotud kõrgetasemelist riskiraamistikku, mille puhul võetakse arvesse olemasolevaid riiklikke ja piirkondlikke raamistikke. Eelkõige võimaldab see ellu viia tegevusi, mille eesmärk on koostöös teiste ametitega avastada ebaseaduslikku tegevust. Viimaste aastate jooksul on EFCA saanud märkimisväärse kogemuse mereteabe korreleerimisel, analüüsil ja tõlgendamisel, osaledes ELi teadusuuringute seitsmenda raamprogrammi vastavates projektides ja tehes koostööd EMSAga EFCA laevaliikluse seiresüsteemi MARSURV IMDatE arendamisel. EFCA-l on praegu tunnustatud suutlikkus teostada käitumise põhjalikku seiret, mis omakorda toob kaasa olemasolevate patrullivahendite tõhusama kasutamise. Copernicuse programmi turvateenuste tulevase lõppkasutajana kavatseb EFCA sellist suutlikkust ja selle väljundeid edasi arendada ja jagada teiste ametitega.

3.Määrus hõlmab suutlikkuse arendamist riiklikul ja liidu tasandil, töötades välja suuniseid, soovitusi ja parimaid tavasid ning toetades töötajate koolitust ja vahetust, eesmärgiga parandada rannikuvalveülesannete alast teabevahetust ja koostööd. Tänu sellele saab EFCA suurendada teadlikkust Euroopa meresõiduohutusest, meresõiduturvalisusest, otsingu- ja päästetegevusest ning piiri- ja kalanduskontrollist. See võimaldab ametil süvendada oskusteavet, koostades ja levitades õppematerjale ja käsiraamatuid. EFCA võib anda ka ekspertide soovitusi seire-, kontrolli- ja järelevalveeeskirjade tõhusate jõustamismeetodite kohta.

4.Määruses käsitletakse suutlikkuse jagamist, sealhulgas mitmeotstarbeliste operatsioonide kavandamist ja elluviimist ning vahendite ja muu suutlikkuse sektorite- ja piiriülest jagamist. See võimaldab EFCA-l intensiivistada kontrolli- ja inspekteerimistegevust ning teostada uut liiki toiminguid, mille eesmärk on avastada kuritegelikku tegevust, tõkestada ebaseadusliku kaubanduse marsruute ning tagada ELi ja liikmesriikide õigusaktide jõustamine. Patrull-laeva prahtimine teeb võimalikuks ja tõhusaks mitmeotstarbelise lähenemisviisi mitte üksnes ebaseadusliku kalapüügi ja muu kuritegevuse avastamiseks, aga ka ELi välispiiride üldise tõhusama haldamise toetamiseks.

2015/0308 (COD)

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse nõukogu määrust (EÜ) nr 768/2005, millega moodustatakse Ühenduse Kalanduskontrolli Agentuur

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 2,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

võttes arvesse Euroopa Majandus- ja Sotsiaalkomitee arvamust,